สถานการณ์น้ำวิกฤต 3 คลองหลัก พร้อมประสานหน่วยงานที่เดี่ยวข้องอย่างต่อเนื่อง
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังร่วมกิจกรรมปลูกต้นไม้และกิจกรรมผู้ว่าฯ สัญจรเขตบางเขน  ที่สวนวัชราภิรมย์ ถนนรามอินทรา เขตบางเขน ว่าสถานการณ์น้ำขณะนี้มีคลองที่วิกฤต 3 คลองคือ คลองเปรมประชากร คลองลาดพร้าว และคลองประเวศบุรีรมย์ ซึ่งต้องใช้เวลาในการสูบน้ำออกเพราะที่ผ่านมาฝนตกหนักเกิน 100 มิลลิเมตรทุกวัน ซึ่งถ้าสามารถพร่องน้ำได้จะช่วยระบายน้ำได้เร็วขึ้น อย่างเมื่อคืนมีน้ำท่วมในถนนสายหลัก 10 เส้น เมื่อระบายน้ำได้ทำให้ตอนเช้าถนนสายหลักแห่งหมด ทั้งนี้คงต้องเร่งทั้งเรื่องการระบายน้ำและการดูแลพี่น้องประชาชน โดยเฉพาะในเขตบางเขน หลักสี่ สายไหม ดอนเมืองและลาดกระบัง ที่ระดับน้ำยังสูงอยู่ โดยได้ตั้งศูนย์พักพิงชั่วคราวให้ประชาชนไม่สามารถพักอาศัยที่บ้านได้อพยพมาพักอาศัยชั่วคราวได้ ซึ่งที่ผ่านมาได้ประสานกับทุกหน่วยงานในการรับมือกับฝนตกหนัและน้ำท่วม มีการแลกเปลี่ยนข้อมูลและทรัพยากรมาอย่างต่อเนื่องไม่ได้มีปัญหาอะไร ส่วนตัวไม่ได้กังวลน้ำเหนือ หรือน้ำหนุน สิ่งที่กังวลมากกว่าคือ น้ำฝนที่จะตกลงมาเพิ่ม สำหรับแผนระยะยาวอาจต้องเปลี่ยนจากการทำอุโมงค์ใหญ่ระบายน้ำ มาปรับปรุงประสิทธิภาพคลองปรับปรุงปั๊มน้ำที่ประตูระบายน้ำให้ระบายน้ำได้เร็วขึ้น ส่วนแผนระยะสั้นที่ กทม. ได้ทำมาคือ ลอกท่อเปิดทางน้ำไหล ปัญหาอีกหนึ่งอย่างที่ต้องดูแลคือ การรุกล้ำคลองทำให้ไม่สามารถสร้างเขื่อนกั้นน้ำได้ ทำให้ขุดลอกคลองได้ ซึ่งได้มีการวางแผนบริหารจัดการน้ำและบริหารจัดการคนไว้แล้ว